Erich Maria Remarque

Bakgrunn

Erich Paul Remark ble født 22. juni 1898 som den fjerde av fire barn, som sønn av bokbinderen Peter Franz Remark og Anna Maria f. Stallknecht i Osnabrück. Han kalte seg fra 1924 Erich Maria Remarque, det katolske «Maria» som annet fornavn brukte han allerede fra november 1922.
Han var etterkommer av en familie som hadde innvandret fra Frankrike, og som hadde etternavnet Remacle.
Pikenavnet til hans mormor var Bäumer (likesom protagonisten i Remarques roman Im Westen nichts Neues). 
Etter å ha avsluttet den katolske Johannisvolksschule – folkeskolen – gikk han på det katolske lærerseminaret fra 1912 til 1915. Etter å ha tatt nødeksamen i 1916, ble han atten år gammel utskrevet som soldat, og 1917 sendt til tjeneste for den tyske hæren på Vestfronten. Her ble han såret en rekke ganger. 
Krigsslutt opplevet han på et lasarett i Duisburg. Etter krigen fortsatte han utdannelsen som lærer, og arbeidet fra 1. august 1919 som folkeskolelærer i Lohne (ved Lingen), fra mai 1920 i Klein Berßen (Emsland) og fra august 1920 i Nahne (ved Osnabrück). Etter eget ønske sluttet han som lærer 20. november 1920.

Forfatter

Hans første bok, ungdomsromanen Die Traumbude, var en flopp. Remarque forsøkte seg som agent for gravstener og som organist i et galehus. Senere arbeidet han som avisredaktør, bl.a. ved «Osnabrücker Tages-Zeitung», «Echo-Continental» (Hannover) og «Sport im Bild» (Berlin). Under sin tid i Hannover offentliggjorde han omkring 100 kortere prosatekster i forskjellige dags- og ukeaviser.
I 1929 utgav Remarque sitt mest kjente verk, Intet nytt fra Vestfronten (Im Westen nichts Neues), som beskrev hvor forferdelig krigen var fra en nitten år gammel soldats synsvinkel. Han gav ut en hel del lignende verker senere. Alle sammen var skremmende realistiske skildringer av krigsårene og årene som fulgte.
Nasjonalsosialistiske slåsskjempere forhindret på Joseph Goebbels' oppdrag mot slutten av 1930 den tyske uroppførelse mot den Oscar-vinnende Hollywood-antikrigsfilmen Im Westen nichts Neues i Berlin. Dette var før nazistene var kommet til makt i Tyskland, men ved sine bråkmakere var de meget synlige. Fra hele landet ble det meldt om forstyrrelsesaksjoner, og det endte med at filmen ble tatt av plakaten. Tidlig på sommeren 1931 kunne en forkortet utgave av filmen vises «for bestemte personkretser og sluttede forsamlinger», etter noen måneder ble den i en ytterligere forkortet versjon frigitt for almenheten. Produksjonsfirmaet måtte i tillegg forplikte seg til at man i fremtiden også i utlandet kun viste den forkortede versjonen.
Etter at Hitler kom til makten, ble filmen helt forbudt.
Under nasjonalsosialistenes bokbrenning i 1933, forbød og brente nasjonalsosialistene Remarques verker og spredde feilinformasjon om at han var etterkommer av en fransk jøde, og at hans virkelige etternavn var Kramer (Remark stavet baklengs). Den nazistiske propaganda hevdet dessuten at Remarque aldri hadde gjort aktiv soldattjeneste under krigen.
Da hadde Remarque allerede bodd i Sveits siden 1931, og i 1939 emigrerte han til USA og ble amerikansk statsborger i 1947. Han giftet seg med tidligere Hollywood-skuespillerinne Paulette Goddard i 1958.